Pta-Oos se krag dalk môre aan    Talle inwoners sit nou al byna nege dae sonder krag. (Foto: Stad Tshwane/Twitter) Daar is glo lig aan die einde van die tonnel vir inwoners van Pretoria-Oos wat nou reeds vir die negende dag sonder kragtoevoer sit ná ŉ verwoestende brand by die Mooikloof-substasie. Die Tshwane-metroraad het Donderdagaand in ŉ kort video op Twitter gesê dat herstelwerk volgens plan verloop en dat die kragtoevoer na verwagting teen Saterdag herstel sal word. Mooikloof Substation Update pic.twitter.com/puEJZkUued — City of Tshwane (@CityTshwane) December 9, 2021 Volgens Hilgard Matthews, woordvoerder van die metroraad, was werkers “Donderdag met die bekabeling van panele besig wat die hele netwerk beheer en beskerm”. Hy sê geleistange is ook nou gekoppel en getoets en dat hulle tans met die verbinding en koppeling van 11 kilovolt (kV)- kabels en -panele besig is. “Hierdie kabels sal getoets word sodra dit na die onderskeie panele herlei is.” Herstelwerk aan nog ’n dak van een van die vertrekke (kamer C) by die substasie is ook afhandel. “Beskadigde beskermings- en beheerkabels is verwyder en die installering van nuwe kabels sal na verwagting teen Vrydagaand [10 Desember] afgehandel wees.” Maroela Media het vroeër berig dat herstelwerk aan die beskadigde substasie nege dae sou neem om te voltooi. Woonbuurte wat deur die kragonderbreking geraak is sluit Moreletapark, Pretoriuspark, Olympus, Bosveld en ŉ deel van Garsfontein in.